Beblavý, Miroslav, poslanec NR SR (2015-05-21):
Vážená pani predsedajúca, vážené kolegyne, vážení kolegovia, dovoľte mi vystúpiť v tejto rozprave k stavu využívania štrukturálnych fondov na Slovensku. Dovoľte mi vopred varovať, že tento prejav nie je pre slabšie povahy, nie preto, že by som v ňom plánoval použiť nejaké vulgárne vyjadrenia, ale preto, že pri tom, čo budete počuť, sa musí zatmieť pred očami od hrôzy, prípadne vás môže pochytiť oprávnená zúrivosť, a v každom prípade predpokladám, že každého učiteľa, každú zdravotnú sestru, každého starostu, každého živnostníka, ale aj každému občanovi Slovenska pri tomto môžu hroziť zdravotné dôsledky vzhľadom na to, čo všetko sa naozaj na Slovensku s eurofondami stalo a stane. Táto rozprava zatiaľ pripomína, by som povedal, dobre vyskúšaný vzorec, kde jedna strana kritizuje a druhá strana zahmlieva, prípadne skúša vracať – niekedy férovejšie, veľmi často menej férovo – loptičky na druhú stranu. Dovoľte mi nehovoriť až tak veľa konkrétnych príbehov, aj keď určite k niektorým sa dostanem, lebo historiek má naozaj každý dosť. Už ich tu za predchádzajúci deň zaznelo veľmi veľa, niektorých pravdivých, niektorých vymyslených, niektorých neoveriteľných. A skúsme hovoriť o tom, čo sa nedá historkami zhodiť zo stola, a to je fakt, že eurofondy sú najväčším zlyhaním vlád Roberta Fica, aké sme vôbec zažili, a je to zlyhanie, ktoré vyplýva zo samotnej povahy vládnutia týchto vlád a nie je možné ho zmeniť bez zmeny týchto vlád. Keďže ide o pomerne vážne tvrdenie, dovoľte mi ho zdôvodniť. Začnem tým, prečo sú eurofondy najväčším zlyhaním vlád Roberta Fica. Toto tvrdenie má vyčísliteľnú a nevyčísliteľnú časť. Začnime tou vyčísliteľnou. Najviac sa diskutuje, aj pán podpredseda vlády, keď prezentoval správu, hovoril o tom, či sa peniaze vyčerpajú alebo nevyčerpajú. Preskúmal som tie čísla, ktoré predložil, a dovoľte mi ich trochu poopraviť, aj keď ako o chvíľu zistíme, samotné vyčerpanie je z tých menej podstatných problémov. V roku 2013 a 2014 sa za prvý polrok vyčerpala zhruba pol miliarda eur a za druhý polrok sa vyčerpalo 900 miliónov až miliarda eur v každom polroku. V prvých štyroch mesiacoch tohto roku sa zatiaľ vyčerpalo 517 mil., čo pri nezmenenom tempe čerpania znamená, že sa do konca tohto polroka vyčerpá asi 775 mil. a berúc do úvahy vždy zrýchlené čerpanie v druhom polroku o viac ako 100 %, sa do konca roka vyčerpá 2,2 mld. eur. To je, ak sa zachová tempo, ktoré nasadil tento rok, za tých okolností bude do konca tohto roku vyčerpaných 9,5 mld. eur, pričom celková alokácia je 11,5 mld. eur. To znamená, zostane nevyčerpaných na konci tohto roku 2 mld. eur. To je momentálna najlepšia prognóza, akú vieme dať. Suma 2 mld. eur je neuveriteľná a nikto by jej neveril, keby sme o nej v roku 2007 hovorili, a ja si myslím, že ani nenastane, a dovoľte mi povedať prečo. Niektoré tie dôvody sú pozitívne. Dá sa naozaj predpokladať ešte dobehnutie niektorých faktúr začiatkom ďalšieho roka, ako to tiež vicepremiér avizuje. Dá sa očakávať premiestnenie niektorých peňazí do nástrojov, ktoré sa dajú čerpať dlhšie, ako tiež vicepremiér avizuje. Tieto kroky však môžu zachrániť maximálne ďalšiu miliardu – a aj to pri veľmi optimistických predpokladoch – a stále zostáva miliarda, ktorá by mala prepadnúť, minimálne, a to je pri všetkých optimistických predpokladoch, ktoré som povedal, ak všetko pôjde správne. Ja si dovolím dnes predpovedať a môžeme to zistiť, že tie prepadnuté peniaze budú nižšie a bude to pravdepodobne suma v stovkách miliónov eur, čo sú stále neskutočné peniaze. Stovky miliónov eur sú sumy, o ktoré pumpujeme živnostníkov, zamestnancov, dôchodcov, kohokoľvek v tomto rozpočte každý rok a tu nám len tak prepadnú. Vážnejšie riziko však je, a k tomu sa chcem dostať, že oveľa väčšie hrozby hrozia v nasledujúcich troch až štyroch rokoch. Dnes už totiž vieme, že poslať faktúry do Bruselu je začiatok, nie koniec. Dnes už vieme, že z tých faktúr, ktoré poslali do Bruselu doteraz vlády, a hoci išlo ročne o oveľa nižšie sumy a tým pádom aj priestor úradníkov na ich kontrolu na všetkých úrovniach aj riadiacich orgánov, aj ministerstva financií bol oveľa väčší, tak napriek tomu ku koncu minulého roka už Brusel odmietol zaplatiť 260 mil. z nich a pán podpredseda vlády Vážny avizoval na európskom výbore, myslím, ďalších 300 mil. odhadu, že ešte to z tých prebiehajúcich, z tých dobehnutých auditov, ktoré treba doriešiť s Bruselom, bude. Treba povedať, že drvivá väčšina týchto korekcií sa týka obdobia alebo obstarávania najmä obdobia prvej Ficovej vlády, kedy celkové kontrahovanie a čerpanie bolo pomerne nízke a už napriek tomu z toho prichádzajú tieto stovky miliónov. Ak vláda prikáže riadiacim orgánom a ministerstvu financií, aby zavreli oči, podpisovali a posielali do Bruselu, čo je to, čo sa nevyhnutne už deje, lebo inak by nebola šanca tento rok prehnať cez systém 2,2 mld. eur, to znamená, že za jeden rok prehnať viac ako 20 % alokácie. Ak v snahe, keďže aj tento výkon by viedol už k spomínanej dvojmiliardovej strate, sa to ešte zásadne zvýši na 3, 3,5 mld., pán podpredseda vlády avizuje cez 3 mld., tak to sa dá robiť naozaj jedine tým, že úradníci zavrú všetky oči a budú pečiatkovať, potom to všetko dajú do obálky a pošlú do Bruselu. (Prerušenie vystúpenia predsedajúcou.)